KrF: - Lysbakken bør vurdere sin stilling
- Slik situasjonen nå er blitt, er dette en alvorlig sak, sier KrFs parlamentariske leder Hans Olav Syversen til Aftenposten. Audun Lysbakken sier til Dagbladet at han ikke har vurdert å trekke seg som lederkandidat i SV. Han sier også at han er stolt av hvordan han leder Barne-, likestillings- og inkluderingsdepartementet. - Jeg tar ansvaret for at vi har gjort en feil, men jeg er stolt av hvordan jeg har ledet dette departementet. Jeg kjenner også sterk støtte fra partiet, sier han.Til NTB sa Lysbakken lørdag at han ikke ville høre snakk om å ofre sine statssekretærer som følge av selvforsvarssaken. - Jeg er sjef i dette departementet. Jeg tar ansvar for alt vi gjør. Det er ikke snakk om å skyve medarbeidere foran seg, sa han. Professor Tor Midtbø ved institutt for sammenlignende politikk ved Universitetet i Bergen sier til Bergens Tidende at det ikke vil være så lett for Lysbakken å be statssekretærene sine om å gå. - Det farlige er at det lett vil bli oppfattet som ansvarsfraskriving fra Lysbakken. Det er en måte å si fra seg skyld på, som jeg tror mange vil reagere på. Så jeg er ikke sikker på om den muligheten er åpen, sier han.Midtbø, som har forsket på politiske kriser, tror at Lysbakken kan trøste seg med at folk glemmer fort. - Det er forbausende hvor fort folk glemmer, og forbausende hvor fort en politiker kan komme tilbake igjen, sier han. KrFs parlamentariske leder mener imdlertid at det Lysbakken har gjort er liker alvorlig som saken hvor Manuela Ramin-Osmundsen (Ap) måtte trekke seg som barne- og likestillingsminister i 2008. Bakgrunnen for hennes avgang var anklager om inhabilitet ved utnevnelsen av nytt barneombud. - Med det som parallell, ville det ikke vært unaturlig om Lysbakken måtte gå. Men han er i en spesiell situasjon, sier Syversen, og viser til at Lysbakken snart skal velges til SV-leder.
Kristelig Folkeparti mener SV-statsråd Audun Lysbakken bør vurdere å gå av som følge av den omstridte støtten til Jenteforsvaret.